DEzimos anſi, que quādo ouieren ſarna, conuiene que les fagan eſtar al Sol al dia que feziere calentura deſpues q fueren paſſadas las dos partes del dia, e vnten los con azeyte, e deſpues tomē de vna melezina qual dizen tayaſin, e muelan lo, e echenles de los poluos ſobre la ſarna, e dezen los eſtar anſi eſſe dia que gelo fezieren, e deſpues metan los en baño, e lauen los con agua tibia, e deſpues que los aduxieren del baño para ſus poſadas lauen los otra vez cō agua caliente a tal que la pueda ſofrir, e deſpues que ſe enxugaren vnten los con azeyte, e echenles otra vegada de los poluos que deximos, e fagā les eſte melezinamiento ſigund diximos cada tercero dia vna vez, e ſi mejoraren cō eſto, ſi non tomen del peleo, e dela pimiēta media honça, e dela liguia, e de la piedraçufre, e de la cera, e de cada vno vna honça, e muelan lo que ſe podiere moler, e cuegan lo todo con del azeyte, e lauē los logares bien dela ſarna faſta que ſe alimpie, e quando fuerē enxutos aquellos logares vnten los cō eſta melezina que deximos e aten los al ſol, e dexen los eſtar eſſe dia todo, e fagā les eſto tres vezes cada tercer dia vna vez, e ſi mejoraren con eſto, ſi nō tomen del eſtiercolbrāco dellos, e de la ſal por moler, tanto de lo vno como delo al, e mezclenlo, e metan con ello del alquitran branco e fagan lo feruir, e deſpues vntē con ello los logares de la ſarna, e aten los al Sol e dexen los eſtar todo el dia quando eſta melezina les fezieren: e ſi mejoraren con eſto, ſi non tomen del aluayalde, e dela reſina del enebro, e de la reſina del cornicaba, e del ſeuo delas vacas, e dela māteca, e del vinagre, e del eſquinante, tāto delo vno como delo al, e mezclenlo todo en vno, e calienten lo, e vntē les los logares de la ſarna con ello, e ſi les mezclarē los logares dela ſarna, e quiſieren fazer que les crezca el cabello en aquellos logares, tomen delas rayzes del lirio e machaquenlas, e mezclen las con ſeuo de lobo, faſta que ſea tan eſpeſſo como miel, e deſpues vntē les con ello los logares que quiſieren q crezca el pelo, e quando les creciere la ſarna, e les fezieren poſtiellas, e ouieren y poſtiellas demanera de berrugas aten les todas aquellas berrugas con ſedas de cauallo, e quando ſe les tajaren e cayeren melezinen las con los melezinamientos que deximos enel capitulo de las poſtiellas.